كلاود هينرى دى روفروى كونت سان سيمون Claude Henri de Rouvroy comte de Saint-Simon ( باريس ، 17 اكتوبر 1760 - 19 مايو 1825 ) ، فيلسوف و مفكر اشتراكى يوتيبى فرنساوى كبير من اللى مهدو بأفكارهم للثوره الفرنسيه و من ألمع اصحاب الفكرى الثورى فى تاريخ اوروبا. اتعرفت افكاره بالسانت سيمونيه Saint-Simonianism. اثرت افكاره على ممفكرين كتار منهم اوجست كومت Auguste Comte ، و كارل ماركس Karl Marx ، و جون ستيوارت ميل John Stuart Mill ، و اوجوستان تييرى Augustin Thierry. بيتحسب على علما الاجتماع و الاقتصاديين و فيه بيعتبروه مؤسس علم الاجتماع ، لكن هو نفسه كان بيعتبر ان ميدانه هو الفيزيا الاجتماعيه La Phisique Social حيث انه كان بيعتقد إن عن طريق تحليل المجتمع تحليل فيزيائى ممكن ان التاريخ يبقى علم يقينى زى أى علم طبيعى. عكف سان سيمون على دراسة تاريخ اوروبا من وقت سقوط الامبراطوريه الرومانيه ، و وصل لنتيجه ان التاريخ بيتلخص فى صراع متواصل بين العاملين ( زراع و صناع ) اللى بيسميهم " الطبقه التالته " Tiers-etat من جهه ومن جهه تانيه الطبقتين الاعلى طبقة النبلا ( الملوك و الاقطاعين ) وطبقة كبار رجال الدين ( الاكليروس ) اللى بيستفيدوا من جهود العاملين.